### NN 83/2025 (23.5.2025.), Pravilnik kojim se utvrđuju kriteriji i način preuzimanja podataka o dohocima i primicima iz evidencije o dohocima i primicima

Ministarstvo financija

1105

Na temelju članka 28. stavka 4. Zakona o Poreznoj upravi (»Narodne novine«, br. 115/16., 98/19., 155/23. i 152/24.) ministar financija donosi

PRAVILNIK

KOJIM SE UTVRĐUJU KRITERIJI I NAČIN PREUZIMANJA PODATAKA O DOHOCIMA I PRIMICIMA IZ EVIDENCIJE O DOHOCIMA I PRIMICIMA

I. OPĆE ODREDBE

Članak 1.

(1) Ovim Pravilnikom propisuju se kriteriji i način preuzimanja podataka o dohocima i primicima iz Evidencije o dohocima i primicima (dalje u tekstu: sustav EDIP).

(2) Ministarstvo financija, Porezna uprava omogućuje dostupnost podataka o dohocima i primicima sadržanih u sustavu EDIP javnopravnim tijelima (dalje u tekstu: korisnici sustava) kojima je to propisano posebnim propisima radi obavljanja poslova iz njihova djelokruga.

(3) Korisnici sustava iz stavka 2. ovoga članka su:

– tijela državne uprave i druga državna tijela

– tijela jedinica lokalne, područne (regionalne) samouprave

– pravne osobe koje imaju javne ovlasti i

– studentski centri.

(4) Korisnicima sustava se omogućuje dohvat podataka iz sustava EDIP na neograničeno vrijeme te se korištenje sustava ne naplaćuje.

(5) Podaci o dohocima i primicima sadržanih u sustavu EDIP dostavljaju se korisnicima sustava putem državne informacijske infrastrukture prema propisima kojima se uređuje sustav državne informacijske infrastrukture.

II. DOSTUPNOST PODATAKA

Članak 2.

(1) Korisnicima sustava omogućuje se dohvat podataka iz sustava EDIP upitom po osobnom identifikacijskom broju (dalje u tekstu: OIB).

(2) Dostupnost podataka omogućuje se povezivanjem na državnu informacijsku infrastrukturu prema propisima kojima se propisuju organizacijski i tehnički standardi za povezivanje na državnu informacijsku infrastrukturu.

(3) Podaci se razmjenjuju uspostavom sustava:

1. elektroničkog pristupa podacima razmjenom podataka putem web pristupa koji korisniku sustava omogućava upit u realnom vremenu za pojedinačan OIB i/ili

2. elektroničke razmjene podataka (batch) koji korisniku sustava omogućava dostavu podataka za grupu OIB – ova prema prethodno dostavljenom zahtjevu.

(4) Korisniku sustava se omogućuje elektronički dohvat podataka o dohocima i primicima putem web pristupa i/ili elektroničke razmjene podataka (batch).

(5) Dohvat podataka o dohocima i primicima omogućen je za razdoblje od 1. siječnja 2014. godine i to za:

1. kalendarsku godinu

2. razdoblje od dva do dvanaest mjeseci u kontinuitetu

3. mjesec.

(6) Ministarstvo financija, Porezna uprava korisniku sustava podatke iz sustava EDIP dostavlja u skladu sa stanjem evidentiranim u svom informacijskom sustavu u trenutku dohvata podataka.

III. SUGLASNOST STRANAKA U POSTUPKU

Članak 3.

(1) Korisnici sustava se obvezuju od stranaka u postupku zatražiti pisanu suglasnost da u njihovo ime od Ministarstva financija, Porezne uprave mogu zatražiti podatke o dohocima i primicima iz sustava EDIP radi postupanja po njihovom zahtjevu.

(2) Iznimno od stavka 1. ovog članka korisnici sustava nisu dužni pribaviti pisanu suglasnost stranaka u postupku ako podatke iz svog djelokruga rada prikupljaju po službenoj dužnosti.

IV. ZAŠTITA PODATAKA

Članak 4.

(1) Ministarstvo financija, Porezna uprava osigurava korisnicima sustava, na njihov zahtjev, dostupnost podataka o dohocima i primicima iz sustava EDIP, primjenom informacijskih tehnologija, poštujući propise o zaštiti osobnih podataka.

(2) Korisnici sustava su dužni osigurati opravdanost dohvata i korištenja podataka, poduzeti tehničke, kadrovske i organizacijske mjere zaštite osobnih podataka kod pristupa podacima iz sustava EDIP, voditi posebnu evidenciju o službenicima koji imaju pravo pristupa podacima iz sustava EDIP. Osobni podaci mogu se prikupljati samo u svrhu za koju je korisnik sustava dobio ovlaštenje. Nedopušteno objavljivanje, neovlašteno korištenje i svaka druga zlouporaba biti će sankcionirana kaznenim odredbama sukladno propisima o zaštiti osobnih podataka.

(3) Ministarstvo financija, Porezna uprava vodi evidenciju o pristupu sustavu EDIP te bilježi podatke o osobama koje su vršile dohvat podataka, vremenu dohvata podataka i u koju svrhu je dohvat podataka izvršen.

V. DOHVAT PODATAKA PUTEM DRŽAVNE INFORMACIJSKE INFRASTRUKTURE

Članak 5.

(1) Za pristup sustavu EDIP i dohvat podataka, korisnici sustava elektroničkim putem dostavljaju zahtjev za pristup i sigurnu razmjenu podataka tijelu državne uprave nadležnom za upravljanje državnom informacijskom infrastrukturom. U zahtjevu korisnici sustava navode svrhu ili više njih za koju se traži pristupanje sustavu EDIP uz navođenje zakonske osnove i/ili općeg akta jedinice lokalne i područne (regionalne) samouprave odnosno statuta studentskog centra kojim dokazuje opravdanost pristupa podacima o dohocima i primicima te razdoblje za koje se podaci traže.

(2) Tijelo državne uprave nadležno za upravljanje državnom informacijskom infrastrukturom dostavlja zahtjev Ministarstvu financija, Poreznoj upravi koje daje mišljenje o zahtjevu. Temeljem mišljenja Ministarstva financija, Porezne uprave, tijelo državne uprave nadležno za upravljanje državnom informacijskom infrastrukturom dostavlja korisniku sustava odobrenje za preuzimanjem podataka o dohocima i primicima iz sustava EDIP.

(3) Preuzimanje podataka može se izvršiti odmah po dobivenom odobrenju.

(4) Ako se promijene podaci u zahtjevu korisnici sustava dužni su, odmah po promjeni, o tome obavijestiti tijelo državne uprave nadležno za upravljanje državnom informacijskom infrastrukturom koje o tom obavještava Ministarstvo financija, Poreznu upravu.

VI. PRIJELAZNE I ZAVRŠNE ODREDBE

Članak 6.

(1) Do uspostave sustava elektroničke razmjene podataka (batch) iz članka 2. stavka 3. točke 2. ovog Pravilnika putem državne informacijske infrastrukture, podaci će se preuzimati izravno od Ministarstva financija, Porezne uprave korištenjem uspostavljenog sustava elektroničkog pristupa podacima o dohocima i primicima, a najdulje do 31. prosinca 2025.

(2) Do uspostave elektroničkog sustava za podnošenje zahtjeva za pristup sustavu EDIP i dohvat podataka iz članka 5., a najdulje do 31.prosinca 2025., korisnici sustava dostavljaju popunjen Zahtjev za pristup i sigurnu razmjenu podataka iz javnih registara (dalje u tekstu: Zahtjev) tijelu državne uprave nadležnom za upravljanje državnom informacijskom infrastrukturom. Uz Zahtjev dostavljaju i prilog u kojem se navodi svrha ili više njih za koju se traži pristupanje sustavu EDIP uz navođenje zakonske osnove i/ili općeg akta jedinice lokalne i područne (regionalne) samouprave odnosno statuta studentskog centra kojim dokazuje opravdanost pristupa podacima o dohocima i primicima te razdoblje za koje se podaci traže. Zahtjev s prilogom se nalazi u Prilogu i sastavni je dio ovog Pravilnika.

(3) Danom stupanja na snagu ovog Pravilnika stavlja se izvan snage Odluka kojom se utvrđuju uvjeti i način preuzimanja podataka o dohocima i primicima iz Evidencije o dohocima i primicima (»Narodne novine«, br. 55/19. i 129/19.).

Članak 7.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/25-01/14

Urbroj: 513-07-21-01-25-8

Zagreb, 30. travnja 2025.

Potpredsjednik
 Vlade Republike Hrvatske
 i ministar financija
 dr. sc. Marko Primorac, v. r.

![](/files/_web/sluzbeni-dio/2025/133322/images/6699.jpg)

![](/files/_web/sluzbeni-dio/2025/133322/images/6690.jpg)